Gitte Seeberg (KF), 2000-04-25:
Der er, som tidligere ordførere også har været inde på, i de sidste par års tid blevet indgået omfattende aftaler på energiområdet, som rækker år frem.
Det drejer sig bl.a. om aftalen om liberalisering af elsektoren, efterårets redningsaktion for kraftværkerne og udmøntningen af den og nu senest aftalen om liberalisering af gassen, den nye varmeforsyningslov og energispareloven.
Det er blot nogle af de elementer, som indgår i de meget brede aftaler.
Det Konservative Folkeparti er med i alle disse aftaler
på godt og ondt, og tilbage stå nu udmøntningen af bl.a. den seneste aftale, som jo skal førstebehandles her i salen i dag efter denne forespørgsel.
af de elementer, som er med i den energipolitiske redegørelse.
For så vidt angår drivhusgasserne, synes vi, det er godt, at man fra dansk side har presset på for at opnå internationale aftaler.
Kyotoaftalen er et skridt i den rigtige retning, men det er meget store forpligtelser, Danmark har påtaget sig internt i EU.
Det er blevet til en reduktion på 21 pct. - sammenholdt med, at EU-landene samlet set skulle reducere med 8 pct.
Det er fint, at Danmark tager problemerne alvorligt, men vi må ikke glemme, at vi ved at påtage os større forpligtelser end de øvrige lande samtidig påtager os en række omkostninger, som andre lande ikke får.
Det er nemlig ikke gratis at føre miljøpolitik.
Vi er enige i, at miljøproblemerne, især de globale, skal løses i et globalt regi, og derfor må vi fra dansk side blive ved med at presse på for at få andre med.
For hvad nytter det, at Danmark efterlever Kyotomålsætningerne, hvis andre, enormt energiforbrugende lande som f.eks. USA overhovedet ikke bekymrer sig om sagen og formentligt aldrig vil ratificere aftalen?
Jeg mener også, det fortsat er vigtigt, at vi i EU-regi arbejder for energibesparende tiltag.
Især grønne afgifter bør vedtages på EU-plan af hensyn til dansk erhvervslivs konkurrenceevne, og derfor bør der fortsat arbejdes på fælles afgiftssatser for industrien.
Det Konservative Folkeparti lægger kraftigt afstand til regeringens nuværende såkaldte grønne afgifter på erhvervene.
At regeringen har lavet aftaler med Industriens Udviklingsråd, tillægger vi ingen betydning, men industrien er så presset i denne sag, at enhver forbedring naturligvis hilses velkommen.
Afslutningsvis: For så vidt angår de internationale tiltag, kan vi varmt støtte de initiativer, som er i gang i Central- og Østeuropa.
Det gælder bestræbelserne for renere energiformer og især også tiltagene for at få lukket de farlige atomkraftværker, f.eks. Ignalinaværket i Litauen.
Som jeg startede med at sige, er der i de senere år indgået meget omfattende aftaler på energiområdet.
De væsentligste aftaler er aftalerne om liberalisering af elsektoren og gassektoren, og en egentlig liberalisering af elmarkedet er en kendsgerning i løbet af få år.
Vi synes, at aftalen om liberaliseringen er blevet rigtig god, og der er hurtigt blevet åbnet op for konkurrencen.
Det samme kan man jo ikke ligefrem sige om gassen.
Vi støtter selvfølgelig aftalen, vi er med i aftalen, men ligefrem at tale om liberalisering i større omfang kan man næppe, for kun ganske få får markedsadgang.
Aftalen løber til og med 2003, og lad os så se, om der ikke skulle være basis for en yderligere liberalisering, uden at vi derved sætter statens store investeringer over styr.
Den seneste aftale på energiområdet indebar også en række andre tiltag, herunder en modernisering af varmeforsyningsloven.
En modernisering af selskabernes omkostningsstruktur må forudsættes at skulle tilpasses moderne tider, selv om selskaberne er hvile i sig selv-selskaber i lighed med selskaberne i den konkurrenceudsatte del af sektoren, som også må rationalisere.
Vi støtter også aftalen på energispareområdet, hvor der skal sikres mere effektivitet inden for området, og vi afventer nu den første redegørelse for området.
Vi ved allerede nu, at det vil blive vanskeligt for Danmark fuldt ud at leve op til de internationale forpligtelser, vi har påtaget os, så inden regeringen farer frem med nye skatter og afgifter, bør vi lige klappe hesten og se på, hvordan det går i de andre lande. Vi ser også frem til, hvad regeringens bud vil være
inden for især transportområdet i relation til det, jeg lige har været inde på
I Det Konservative Folkeparti har vi
vore egne forslag, hvad angår privatbilismen.
Vi mener, at man via afgiftsændringer på personvognsområdet bør tilskønne folk til at købe mere energivenlige biler for derved at nedbringe energiforbruget mere, end tilfældet er i dag, men helt overordnet mener vi, at man bør sætte ind dér, hvor det er billigst at reducere CO2-udslippet.
Afslutningsvis vil jeg sige, at Det Konservative Folkeparti naturligvis støtter det forslag til vedtagelse, som er fremsat.